钦定古今图书集成/明伦汇编/官常典/第763卷 > 傅鼎铨
## 钦定古今图书集成/明伦汇编/官常典/第763卷 > 傅鼎铨

按《明外史曾樱传》：“鼎铨，字维衡，重熙同邑人。崇祯十
三年进士。除翰林检讨，充永王讲读官。疏救刘宗周，
几获罪。李自成陷京师，鼎铨出谒，贼败南还。唐王时曾樱荐鼎铨。王以其降贼，命予知府衔，赴赣州军自
效，寻复其故官。赣州破，退隐山中。已闻金声桓叛，鼎
铨乃举兵以应永明王，屡擢为兵部右侍郎，兼翰林”
侍读学士。声桓灭，鼎铨往来张自盛、曹大镐军；后至
广信张村，为守将所执，系南昌狱。谕之降，不从；令作
书招重熙，亦不从。鼎铨自降流贼，为乡人非笑，尝欲
求一死所；至是不少挫，从容就刑，乡人更贤鼎铨。已，
重熙、大镐相继败，而都昌督师余应桂亦以是岁亡，
江右兵遂尽。